EUROOPAN PARLAMENTIN PÄÄTÖSLAUSELMA,

annettu 29 päivänä huhtikuuta 2015,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2013, pääluokka VII – Alueiden komitea

EUROOPAN PARLAMENTTI, joka

on tyytyväinen siihen, että tilintarkastustuomioistuin totesi varainhoitovuotta 2013 koskevassa vuosikertomuksessaan, ettei se ollut havainnut merkittäviä puutteita alueiden komitean henkilöresursseihin ja hankintamenettelyihin liittyvillä tarkastetuilla aihealueilla;

tähdentää kuitenkin, että alueiden komitean talousarvio on luonteeltaan puhtaasti hallinnollinen ja että suuri osa määrärahoista käytetään toimielimen henkilöstöön ja loput kiinteistöihin, irtaimeen omaisuuteen, laitteisiin ja sekalaisiin hallinnosta johtuviin menoihin; panee merkille toteutusasteen alenemista koskevan alueiden komitean selityksen;

panee tyytyväisenä merkille vuotta 2013 koskevan toissijaisuusperiaatetta käsittelevän selvityksen, jossa esitetään katsaus toissijaisuusperiaatteen toteutumisen seurantatoimista alueiden komiteassa vuoden aikana; katsoo, että selvitys on tärkeä väline parlamentin lainsäädäntötyön kannalta; pyytää tiedottamaan kyseisten selvitysten käynnistämisestä asianmukaisesti ja toimittamaan selvitykset lainsäädäntövallan käyttäjille;

panee tyytyväisenä merkille, että alueiden komitean talousarvioyksikkö kirjaa parlamentin talousarvion valvontavaliokunnan suositukset ja vaatimukset keskustietokantaan ja että täytäntöönpanon etenemistä seurataan säännöllisesti; toteaa tyytyväisenä, että sisäisen tarkastuksen yhteyteen on perustettu komitea, joka koostuu viidestä jäsenestä ja yhdestä ulkopuolisesta asiantuntijasta, ja että näin on otettu huomioon tilintarkastustuomioistuimen ja parlamentin suositukset;

panee tyytyväisenä merkille, että alueiden komitea on ottanut käyttöön uuden toimintoperusteisen budjetoinnin järjestelmän, joka soveltuu paremmin pienempien toimielinten erityistarpeisiin ja joka antaa kattavamman käsityksen kustannuksista ja suunnitelluista toiminnoista; pyytää alueiden komiteaa arvioimaan hyödyt, joita se on saanut uuden järjestelmän soveltamisesta;

panee merkille, että käännöspyyntöjen määrä väheni 19,1 prosentilla vuodesta 2012; toteaa kuitenkin, että myös sisäisen kääntämisen tuottavuus on laskenut;

panee merkille alueiden komitean aikomuksen järkeistää käännöspyyntöjä ja standardoida tietyntyyppisiä asiakirjoja; kannattaa tätä aloitetta ja pyytää saada kattavasti tietoa sen toteutuksesta; panee huolestuneena merkille, että osa alueiden komitean sisäisistä kääntäjistä on siirretty parlamentin uuteen tutkimuspalveluun yhteistyösopimuksen perusteella; pyytää alueiden komiteaa tekemään erityistutkimuksen tämän leikkauksen vaikutuksesta sen käännöspalvelujen laatuun ja tehokkuuteen;

panee merkille, että muiden toimielinten kanssa on sovittu yhteisestä menetelmästä käännöskustannusten ja muiden indikaattoreiden laskentaa ja vertailua varten; pyytää alueiden komiteaa tiedottamaan vastuuvapauden myöntävälle viranomaiselle yhteisesti sovitun menetelmän täytäntöönpanosta;

ottaa huomioon, että kriisien ja yleisten budjettileikkausten aikana unionin toimielinten tilojen ulkopuolella toimielinten henkilöstölle järjestettyjen tilaisuuksien (”away days”) kustannuksia on karsittava ja tilaisuudet olisi järjestettävä mahdollisuuksien mukaan toimielinten omissa tiloissa, sillä kyseisten tilaisuuksien tuoma lisäarvo ei ole riittävä peruste näin korkeille kustannuksille;

panee tyytyväisenä merkille, että alueiden komitea on sisällyttänyt vuoden 2013 vuotuiseen toimintakertomukseensa tiedot käyttämättömistä tulkkauspalveluista; pitää myönteisenä, että tulkkauspalveluista jäi vuonna 2013 käyttämättä vain 2,51 prosenttia eli osuus laski vuodesta 2012, jolloin se oli 3,23 prosenttia; katsoo, että osuutta on vielä mahdollista parantaa, ja kehottaa alueiden komiteaa suunnittelemaan kokousaikataulunsa paremmin;

toteaa, että seuraavassa yhteistyötä koskevassa väliarvioinnissa on sopiva hetki tarkastella sopimusta ja korjata mahdolliset puutteet;

ilmaisee huolestuneisuutensa siitä, että alueiden komitean vastuutehtävissä ei ole paljon naisia (miesten osuus on 67 prosenttia, naisten 33 prosenttia); kehottaa toteuttamaan etenkin johtotehtäviä koskevan yhdenvertaisten mahdollisuuksien suunnitelman, jotta tämä epätasapaino saataisiin mahdollisimman nopeasti korjattua;

pyytää liittämään alueiden komitean vuotuiseen toimintakertomukseen kiinteistöpolitiikkaa koskevan osuuden, erityisesti siksi, että kiinteistöpolitiikan kustannukset on perusteltava asianmukaisesti ja niiden on pysyttävä kohtuullisina;

25.

onnittelee alueiden komiteaa siitä, että sen vuotuinen toimintakertomus on säilynyt laadukkaana ja että se on toimittanut toiminnan vaikutuksia koskevan kattavan vuosikertomuksen, joka on tärkeä väline sen työtä arvioitaessa; panee tyytyväisenä merkille, että vuotuisessa toimintakertomuksessa esitettiin kattava taulukko kaikista alueiden komitean käytössä olevista henkilöresursseista;